AARHUS: Østjyllands Politi efterlyser en mand, der for cirka en måned siden udsatte en 33-årig mand for røveri i Aarhus.

Sammen med efterlysningen har politiet offentliggjort et særdeles vellignende foto af den efterlyste gerningsmand.

Røveriet fandt sted tidligt om morgenen søndag 10. november klokken cirka 06.45. Her var den 33-årig mand i byen i Aarhus, hvor han havde været på en bar i Fiskergyde. Han har forklaret politiet, at han på vej væk fra baren faldt i snak med en udenlandsk mand, der blandt andet fortalte, at han var fra Afghanistan.

Pludselig tog manden fat i den 33-årige og skubbede ham omkuld, tog pungen ud af hans baglomme og tog to 200 kroner-sedler, der lå i pungen. Den 33-årige fik rejst sig op og tog fat i pengesedlerne, så de gik i stykker, mens han råbte om hjælp. Herefter tog han sin telefon frem for at tage billeder af gerningsmanden, der reagerede ved at slå ud efter den 33-årige, der igen blev væltet omkuld, hvorefter gerningsmanden løb fra stedet.